stanford-oval/wikipedia huggingface dataset:
David Němeček
Ura > Seuraura

Němeček on HC Plzeňin kasvatti. Hän voitti Tšekin C-junioriliigan mestaruuden vuonna 2010. OHL-joukkue Sarnia Sting varasi Němečekin 96. pelaajana CHL:n varaustilaisuudessa 2012. Kauden 2012–2013 jälkeen hän jätti joukkueen ja tuli kesällä 2013 samaisessa varaustilaisuudessa WHL-joukkue Saskatoon Bladesin varaamaksi numerolla 49. Němeček vietti joukkueessa kauden 2013–2014.
Kaudeksi 2014–2015 Němeček siirtyi Turun Palloseuran A-nuoriin, joiden varakapteenina hän toimi. Němeček voitti kauden päätteeksi A-nuorten Suomenmestaruuden. Hän teki seurassa SM-liigadebyyttinsä 17. helmikuuta 2015 vieraissa Kalevan Palloa vastaan. Němeček merkittiin TPS:n seitsemänneksi puolustajaksi. Hän sai ottelussa jääaikaa 2.38 minuuttia. Kaikkiaan Němeček pelasi kauden aikana neljä SM-liigaottelua. USHL-junioriliigassa pelaava Cedar Rapids RoughRiders varasi hänet 288. pelaajana kesällä 2015. Němeček siirtyi joukkueeseen kaudeksi 2015–2016.
Elokuussa 2016 Němeček siirtyi kahden viikon try-outille KHL:n slovakialaisjoukkue HC Slovan Bratislavaan. Hän jäi kuitenkin ilman jatkosopimusta. Němeček palasi lokakuussa kotimaahansa ja siirtyi loppukaudeksi 2016–2017 kasvattajaseuransa HC Plzeňin Extraliga-joukkueeseen. Hänen tulokaskautensa liigassa toi 27 runkosarjaottelussa kahdeksan syöttöpistettä ja kymmenessä playoff-ottelussa yhden syöttöpisteen. Kaudeksi 2017–2018 Němeček siirtyi BK Mladá Boleslavin riveihin, jossa hän teki 52 runkosarjaottelussa tehot 1+6=7. Němecek teki ensimmäisen miesten pääsarjamaalinsa 26. tammikuuta 2018 vieraissa HC Pardubicea vastaan.
Kaudeksi 2019–2020 Němeček palasi Suomeen ja siirtyi 1+1-vuotisella sopimuksella Rauman Lukon SM-liigajoukkueeseen. Syyskuussa 2019 hän joutui loukkaantumisen vuoksi sivuun. Němeček palasi kaukaloihin marraskuun puolessa välissä. 29. helmikuuta 2020 paikallisottelussa vieraissa Porin Ässiä vastaan Němeček taklasi vastustajajoukkueen Otto Kivenmäkeä päähän sillä seurauksella, että Kivenmäen kypärä irtosi ja hän löi päänsä jäähän loukkaantuen vakavasti. Němečekille tuomittiin teosta 5+20-minuutin ottelurangaistus ja hänet asetettiin seitsemän ottelun mittaiseen pelikieltoon. Kauden jälkeen, huhtikuussa 2020 Lukko vahvisti, että seura ei käytä Němečekin sopimuksessa ollutta optiota.
Němeček palasi kaudeksi 2020–2021 kotimaahansa ja siirtyi vuoden mittaisella sopimuksella HC Sparta Prahaan. Maaliskuussa 2021 hän teki seuran kanssa kaksivuotisen jatkosopimuksen.
Ura > Maajoukkueura

Němeček pelasi alle 20-vuotiaiden MM-kilpailuissa vuosina 2014 ja 2015, joista jälkimmäisessä turnauksessa hän toimi Tšekin varakapteenina. Valmennus valitsi Němečekin Tšekin turnauksen yhdeksi kolmesta parhaasta pelaajasta. Hän pelasi myös alle 18-vuotiaiden MM-kilpailuissa vuonna 2013 sekä World U-17 Hockey Challengessa vuonna 2012. Yhteensä Němeček on pelannut 27 nuorten ja 34 poikien maaottelua.
Tšekin A-maajoukkueessa Němeček on pelannut kuusi ottelua ilman tehopisteitä. Hän teki A-maajoukkuedebyyttinsä 23. elokuuta 2017 Třinecissä pelatussa harjoitusottelussa Slovakiaa vastaan. Němeček merkittiin Tšekin kolmospuolustajapariin Petr Kalinan viereen.
Pelityyli

Lukon urheilutoimenjohtaja Kalle Sahlstedtin mukaan Němeček on hyvin liikkuva puolustaja, joka on iso, vahva ja sporttinen sekä erittäin kovakuntoinen urheilija. Sahlstedtin mukaan hän on kuitenkin puolustava puolustaja. Němeček pystyy pelaamaan kovaa ja iskee vahvasti kiinni vastustajaan sekä antaa helppoja avaussyöttöjä. Hän on itse luonnehtinut olevansa iso puolustaja, joka osaa liikkua hyvin, eikä pelkää käyttää kokoaan hyväksi.
Don Meredith

| Don Meredith |
| --- | --- |

Henkilötiedot
Syntynyt: 10. huhtikuuta 1938 Mount Vernon, Texas
Kuollut: 5. joulukuuta 2010 (72 vuotta) Santa Fe, New Mexico
Kansalaisuus:   Yhdysvallat
Amerikkalaisen jalkapallon pelaaja
Lempinimi:  Dandy Don
Pelipaikka:  pelinrakentaja
Pelinumero:  17
Pelaajaura
Seurat:  Dallas Cowboys (NFL)
NFL-varaus:  32. varaus, 1960 Chicago Bears
Pääsarjaura:  1960–1968
Joseph Donald ”Don” Meredith (10. huhtikuuta 1938 Mount Vernon, Texas – 5. joulukuuta 2010 Santa Fe, New Mexico) oli yhdysvaltalainen amerikkalaisen jalkapallon pelaaja, urheilukommentaattori ja näyttelijä.
Ura > Pelaajana

Meredith pelasi ennen ammattilaisuraansa kolme kautta, 1957–1959, texasilaisen Southern Methodist Universityn (SMU) amerikkalaisen jalkapallon joukkueen pelinrakentajana. Chicago Bears varasi hänet NFL:ään vuoden 1960 NFL Draftin kolmannella kierroksella, numerolla 32, mutta kauppasi hänet pian silloiseen tulokasseuraan Dallas Cowboysiin. Meredith nousi muutaman kauden jälkeen Cowboysin aloittavaksi pelinrakentajaksi toimittuaan aluksi Eddie LeBaronin varamiehenä.
Meredith johdatti Cowboysin kahdesti NFL:n loppuotteluun, kausina 1966 ja 1967, mutta Green Bay Packers vei molemmilla kerroilla voiton. Ensiksi mainitun kauden päätteeksi hänet nimettiin NFL:n vuoden pelaajaksi, Bert Bell Awardin saajaksi. Hän heitti tuolla kaudella 24 touchdown-syöttöä ja 2805 jaardia, jotka jäivät hänen uransa parhaiksi lukemiksi. Hänet valittiin urallaan myös kolmeen NFL:n tähdistöotteluun eli Pro Bowliin, kausina 1966–1968. Hän lopetti pelaajauransa kauden 1968 jälkeen, pelattuaan NFL:ssä yhdeksän kautta. Vuonna 1976 Meredith ja samana vuonna hänen kanssaan pelaajauransa lopettanut keskushyökkääjä Don Perkins nimettiin toisena ja kolmantena pelaajana Dallas Cowboysin Ring of Honoriin. Hänen pelaajauransa jälkeisiin kunnianosoituksiin kuuluu myös valinta College Football Hall of Fameen vuonna 1982.
Ura > Pelaajauran jälkeen

Pelaajauransa jälkeen Meredith toimi pitkään urheilukommentaattorina televisiossa. Hän työskenteli kausina 1970–1973 ja 1977–1984 American Broadcasting Companyn (ABC) Monday Night Football -lähetyksissä. Näinä vuosina hänen työtovereinaan olivat pitkään selostaja Frank Gifford ja kommentaattori Howard Cosell. Kausina 1974–1976 hän toimi kommentaattorina National Broadcasting Companyn (NBC) amerikkalaisen jalkapallon lähetyksissä, joita selosti Curt Gowdy. Viimeinen lähetys, jossa Meredith toimi kommentaattorina, oli ABC:n lähetys kauden 1984 Super Bowl -ottelusta (Super Bowl XIX). Vuonna 2007 hänet palkittiin urastaan urheilukommentaattorina Pro Football Hall of Famen jakamalla Pete Rozelle Radio-Television Awardilla.
Paitsi urheilukommentaattorina, Meredith toimi pelaajauransa jälkeen myös näyttelijänä. Hän esiintyi muun muassa NBC:n rikossarjassa Police Story ja useassa televisioelokuvassa.
Yksityiselämä

Meredith oli naimisissa kolmesti ja hänellä oli kolme lasta. Hän avioitui ensimmäisen vaimonsa Alma Lynne Shamburgerin kanssa vuonna 1959 ja erosi hänestä vuonna 1963. Heillä oli yksi yhteinen lapsi, tytär Mary. Hänen toinen avioliittonsa, liitto Cheryl Kingin kanssa, kesti vuodesta 1965 vuoteen 1971. Heillä oli kaksi yhteistä lasta, poika Michael ja tytär Heather. Hänen poikansa Michael Meredith on tullut tunnetuksi elokuvaohjaajana ja -käsikirjoittajana. Hänen kolmas vaimonsa oli Susan Meredith (ent. Schloss Lessans), jonka kanssa hän oli naimisissa vuodesta 1972 kuolemaansa asti.
Meredith kuoli joulukuussa 2010, 72-vuotiaana, aivoverenvuotoon.
Aiheesta muualla

Don Meredith Internet Movie Databasessa. (englanniksi)
Shrake, Edwin: A Cowboy Named Dandy Don. Sports Illustrated, 16.9.1968.  Artikkelin verkkoversio. (englanniksi)[vanhentunut linkki]
Hoffer, Richard: Fine And Dandy. Sports Illustrated, 31.7.2000.  Artikkelin verkkoversio. (englanniksi)[vanhentunut linkki]
Doris Singleton

Dorthea eli Doris Singleton (28. syyskuuta 1919 – 26. kesäkuuta 2012) oli yhdysvaltalainen näyttelijä. Hänet muistetaan Caroline Applebyn roolista televisiosarjasta I Love Lucy.
Singleton syntyi New Yorkissa ja toimi 1930-luvun lopulla laulajana Art Jarrettin kokoonpanossa. Hän myös tanssi kolmen kauden ajan New Yorkin baletissa. Hänen vierailunsa radioshow My Favorite Husbandissa vuonna 1948 oli lähtölaukaus hänen ja Lucille Ballin väliselle yhteistyölle.
Singleton teki ensiesiintymisensä televisiossa vuonna 1953. Hänellä oli useita vierailevia tähteyksiä ennen vetäytymistä 1980-luvulla. Hän oli vuodesta 1941 naimisissa Charles Isaacsin kanssa; mies kuoli 13. joulukuuta 2002. Singleton kuoli kesäkuussa 2012.
Deutsche Bank Building

| Deutsche Bank Building |
| --- | --- |

Tiedot
Sijainti:  130 Liberty Street Manhattan, New York
Valmistumisvuosi:  1973
Rakennettu:  1971–1973
Avajaiset:  1974
Tuhottu:  2011
Käyttötarkoitus:  toimisto
Tila:  tuhottu
Yritykset
Arkkitehti:  Shreve, Lamb & Harmon
Insinööri:  James Ruderman
Urakoitsija:  Turner Construction Company
Kehittäjä:  Bankers Trust
Omistaja:  Deutsche Bank
Tekniset tiedot
Kerroksia:  39
Kustannukset:  120 miljoonaa dollaria
Korkeus
Kattokorkeus:  157,6 m
Lisää rakennusartikkeleitaArkkitehtuurin teemasivulla
Infobox OKVirheellinen NIMI-arvo: 
Deutsche Bank Building (entiseltä nimeltään Bankers Trust Plaza) oli vuonna 1974 valmistunut 39-kerroksinen pilvenpiirtäjä, jonka korkeus oli 157,6 metriä. Rakennus sijaitsi Liberty Street -kadulla, World Trade Center kaksoistorneja vastapäätä. Vuonna 1998 Deutsche Bank osti rakennuksen Bankers Trustilta. Deutsche Bank Building vaurioitui pahoin Syyskuun 11. päivän iskussa ja se suljettiin korjaustöiden takia, joista kuitenkin luovuttiin rakennuksen laajojen vaurioiden takia ja se purettiin vuosina 2007–2011.
Deutsche Bank Building -rakennuksen paikalle on rakenteilla Five World Trade Center.
Syyskuun 11. päivän terrori-iskut

Vuonna 2001 rakennus vaurioitui pahoin Syyskuun 11. päivän iskuissa. Kaksoistornien etelätornin romahtaessa, Deutsche Bank Buildingin 24. kerroksien julkisivun osat ja sisäosat tuhoutuivat. Rakennuksen julkisivu peitettiin verkolla rakennuksen romahtamisen estämiseksi. Rakennuksessa aloitettiin korjaustyöt, mutta niistä luovuttiin rakennuksen laajan tuhoutumisen seurauksena ja todettiin käyttökelvottomaksi terveydelle vaarallisten myrkyllisten mineraalipölyjen kuten asbestin ja lyijyn takia. Vuoden 2005 syyskuussa rakennuksen katolta löydettiin ihmisten jäänteitä. Maaliskuussa 2006 rakennuksessa vaarallisen jätteiden puhdistustyötä tehneet rakennustyöntekijät löysivät rakennuksesta useita luunpalasia.
Lopulta vuonna 2007 rakennusta alettiin purkamaan pitkän vakuutuskiistan jälkeen ja sen purkutyöt saatiin päätökseen tammikuussa 2011. Tämä tekee siitä toiseksi korkeimman puretun rakennuksen New Yorkissa Singer Building -rakennuksen jälkeen.
Syyskuun 11. päivän terrori-iskut > Tulipalo

Rakennusta valmisteltiin tulevaa purkua varten poistamalla sieltä vaarallisia aineita kuten asbestia, joita rakennuksessa oli runsaasti ja työssä edettiin kerros kerrokselta.
18. elokuuta 2007 rakennusta purettaessa sen 17. kerroksessa sattui suuri tulipalo, joka levisi rakennuksessa kymmeneen kerrokseen. Palossa menehtyi kaksi palomiestä ja 115 palomiestä loukkaantui. Tulipalon aiheuttaja oli työntekijöiden tupakointi rakennuksessa turvallisuussäännöistä huolimatta.
Aiheesta muualla

Kuvia tai muita tiedostoja aiheesta Deutsche Bank Building Wikimedia Commonsissa
Rakennus vaurioitui pahoin syyskuun 11. terrori-iskussa.
Don Murray

| Don Murray |
| --- | --- |
 Don Murray San Diegon Comic-Conissa 2017.
Henkilötiedot
Koko nimi:  Donald Patrick Murray
Syntynyt: 31. heinäkuuta 1929 Hollywood, Kalifornia
Kuollut: 2. helmikuuta 2024 (94 vuotta)
Ammatti:  näyttelijä
Aiheesta muualla
IMDb 
Elonet
Don Murray elokuvassa Bussipysäkki.
Donald Patrick ”Don” Murray (31. heinäkuuta 1929 Hollywood, Kalifornia – 2. helmikuuta 2024) oli yhdysvaltalainen näyttelijä.
Ura

Murray aloitti uransa 1950-luvun alussa teatteri- ja televisionäyttelijänä. Hänen ensimmäinen elokuvaroolinsa oli Marilyn Monroen tähdittämässä elokuvassa Bussipysäkki (1956), josta hän sai parhaan miessivuosan Oscar-ehdokkuuden. Tätä seurasivat miespääosat elokuvissa Poikamiesilta (1957) ja Kourallinen lunta (1957). Vuosina 1979–1982 Murray näytteli televiosarjassa Knots Landing.
Yksityiselämä

Vuonna 1956 Murray meni naimisiin näyttelijä Hope Langen kanssa, joka näytteli hänen kanssaan elokuvassa Bussipysäkki. Pariskunta sai kaksi lasta. He erosivat 1961. Vuodesta 1962 alkaen Murray on ollut naimisissa Elizabeth Johnsonin kanssa, ja heillä on kolme lasta.
Valikoitu filmografia

Bussipysäkki (Bus Stop, 1956)
Poikamiesilta (The Bachelor Party, 1957)
Kourallinen lunta (A Hatful of Rain, 1957)
Raivoisat miehet (From Hell to Texas, 1958)
Kovien miesten maa (These Thousand Hills, 1959)
Purista paholaisen kättä (Shake Hands with the Devil, 1959)
Armoa ei anneta (One Foot in Hell, 1960)
En tahdo kuolla (The Hoodlum Priest, 1961)
Myrskyä Washingtonissa (Advise & Consent, 1962)
Polttava maa (Baby the Rain Must Fall, 1965)
Seikkailija Kid Rodelo (Kid Rodelo, 1966)
Hän kesytti Lännen (The Plainsman, 1966)
Viikinkikuningatar (The Viking Queen, 1967)
Apinoiden planeetan valloitus (Conquest of the Planet of the Apes, 1972)
Oman käden oikeus (Deadly Hero, 1975)
Mieletön rakkaus (Endless Love, 1981)
Radioaktiivisia unia (Radioactive Dreams, 1985)
Peggy Sue meni naimisiin (Peggy Sue Got Married, 1986)
Aiheesta muualla

Wikimedia Commonsissa on kuvia tai muita tiedostoja aiheesta .
Don Murray NNDB:ssä
Dirk Benedict

| Dirk Benedict |
| --- | --- |
 Dirk Benedict vuonna 2011.
Henkilötiedot
Koko nimi:  Dirk Niewoehner
Syntynyt: 1. maaliskuuta 1945 (ikä 79) Helena, Montana, Yhdysvallat
Näyttelijä
 Nimikirjoitus
Aiheesta muualla
www.dirkbenedictcentral.com
IMDb 
Elonet
Dirk Benedict (s. 1. maaliskuuta 1945 Helena, Montana) on yhdysvaltalainen elokuva- ja televisionäyttelijä sekä ohjaaja. Benedict tunnetaan muun muassa roolistaan alkuperäisen Taisteluplaneetta Galactica -tieteissarjan luutnantti Starbuckina ja A-Team-sarjan Templeton ”Faceman” Peckinä.
Aiheesta muualla

Kuvia tai muita tiedostoja aiheesta Dirk Benedict Wikimedia Commonsissa
Dirk Benedict Internet Movie Databasessa. (englanniksi)
Dirk Benedict (Lt. Starbuck) Galactica.tv. Arkistoitu 5.7.2019. Viitattu 5.7.2019 (englanniksi).
Druento

| Druento |
| --- | --- |

 Druento
 Koordinaatit: 45°08′N, 7°35′E 
Valtio:  Italia
Alue:  Piemonte
Metropolikaupunki:  Torino
Korkeus:  285 m
Väkiluku (1.1.2021):  8 822
Aikavyöhyke:  UTC+1
 – Kesäaika:  UTC+2
 
 https://www.comune.druento.to.it 
Infobox OKVirheellinen NIMI-arvo: 
Druento (piemonteksi Druent) on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 8 822 asukasta.
Dayananda Saraswati

Dayananda Saraswati
Dayananda Saraswati (1824–1883) oli intialainen uskonnollinen uudistaja ja filosofi ja hindulaisen Arya samaj -uudistusliikkeen perustaja. Hän edisti tärkeitä sosiaalisia uudistuksia, kuten lapsiavioliittojen kieltämistä ja lesken uudelleennaimista. Hän perusti monia oppilaitoksia ja hyväntekeväisyysjärjestöjä. Hänen perustamansa Arya samaj -liike oli nostamassa Intian kansallismielisyyden nousua ennen maan itsenäisyysliikettä.
Duat

Duat oli muinaisten egyptiläisten uskomuksien vainajala, jossa asui muun muassa käärmedemoni Apep. Ra-jumala matkusti Duatin läpi joka yö. Duat oli jaettu 12 taloon jotka edustivat yön tunteja.
Dub (Skotlanti)

Dub (Dub mac Maíl Coluim, myös Dubh tai Duff k. 966) oli Skotlannin kuningas. Hän oli Malcolm I:n poika. Edellisen kuninkaan, Malcolmin pikkuserkun Indulfin poika Culen yritti riistää häneltä kruunun kahdesti, ja onnistui jälkimmäisellä kerralla Morayssa.
Doris Pettersson

Doris Ester Maria Pettersson (22. tammikuuta 1926 Helsinki – 4. huhtikuuta 2005) oli suomalainen arkkitehti. Hän työskenteli eri arkkitehtitoimistoissa ja teki sen ohella paljon omia suunnitelmia.
Pettersson kirjoitti ylioppilaaksi vuonna 1944 Nya Svenska Samskolanista ja valmistui arkkitehdiksi Teknillisestä korkeakoulusta vuonna 1953. Hän kuului Suomen arkkitehtiliittoon ja Tekniska Föreningen i Finland -järjestöön.
Pettersson oli usean toimiston palveluksessa ja aloitti arkkitehti Olof Hanssonin toimistossa vuosina 1953–1956. Sitten hän työskenteli arkkitehti Lars Rejströmin toimistossa vuosina 1956–1958 ja arkkitehti K. R. Lindgrenillä vuosina 1958–1960, minkä jälkeen hän oli vuoteen 1971 Hilding Ekelundin toimistossa, kunnes samana vuonna palasi K. R. Lindgrenin toimistoon. Petterssonin piirustuskokoelma on Arkkitehtuurimuseossa.
Suunnittelutöitä

Kappeli, Iso Leikosaari, vihittiin käyttöön 1960
Dougouolo

| Dougouolo |
| --- | --- |
 Dougouolo
 Koordinaatit: 12°55′56″N, 5°33′48″W 
Valtio:  Mali
Alue:  Ségoun alue
Piiri:  Blan piiri
Hallinto:  
 – Asutustyyppi:  kylä
 – Hallinnon tyyppi:  maalaiskunta
Väkiluku (2009):  8 700
Infobox OKVirheellinen NIMI-arvo: 
Dougouolo on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen eteläpuolisella tasangolla 25 kilometriä Blasta itään. Kunnassa on 8 700 ja keskuskylässä 4 500 asukasta (vuonna 2009).
Dougouolon kunta rajoittuu koillisessa Blan piirin Kemenin, kaakossa Samabogon, lounaassa Somasson ja luoteessa Blan kuntiin.
Entisestä Blan arrondissementista erotettuun kuntaan kuuluu kuusi kylää. Asukkaat ovat etupäässä miniankoja, bambaroita ja fulbeja. Vallitseva uskonto on islam.
Dougouolon ohi kulkee Ségoun, Blan ja Sanin yhdistävä maantie RN6. Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät viljelykasvit ovat hirssi, durra, puuvilla, maapähkinä, lehmänpapu ja maissi. Kotieläimiä ovat naudat, lampaat, aasit, siat ja vuohet. Dougouolossa pidetään viikoittain tärkeät markkinat. Palveluihin kuuluvat viisi alakoulua, yläkoulu, kaksi koulutus- ja kehittämiskeskusta (CED) sekä terveyskeskus. Vesihuolto kattaa 93 % tarpeesta.
Edvardsberg

| Edvardsberg |
| --- | --- |
Sijainti:  Siuntio, Uusimaa
Rakennustyyppi:  Nuorisoseurantalo
Valmistumisvuosi:  1930
Omistaja:  Ungdomsförening Friska Viljor r.f.
Kerrosala:  300m²
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Edvardsberg on Siuntiossa, Uudellamaalla sijaitse nuorisoseurantalo, jonka omistaa vuonna 1994 perustettu ruotsinkielinen nuorisoseura Friska Viljor. Edvardsbergin rakennus on valmistunut vuonna 1930 ja sitä käytetään muun muassa yhdistyksen omiin kokoontumisiin. Friska Viljor järjestää Edvardsbergissä myös ruotsinkielistä iltapäiväkerhotoimintaa, jota Siuntion kunta tukee.
Friska Viljor vuokraa Edvardsbergiä myös erilaisiin juhlatilaisuuksiin. Rakennuksessa on myös pidetty kesäkahvilaa.
Didier Ollé-Nicolle

| 0 | 1 | 2 | 3 |
| --- | --- | --- | --- |

Henkilötiedot
Syntymäaika: 2. syyskuuta 1960 (ikä 64)
Syntymäpaikka: Belley, Ain, Ranska
Pelipaikka: puolustaja
Seura
Seura: avoin
Tehtävä: päävalmentaja
Seurat
| Vuodet | Seura | O | (M) |
| 1979–1984 |  Angers |  |  |
| 1984–1990 |  Chambéry |  |  |
| 1990–1991 |  Raon-l'Étape |  |  |
Valmennusura
1999–1999:  Raon-l'Étape
2000–2003:  Valenciennes
2003–2005:  Nîmes
2005–2006:  Châteauroux
2006–2009:  Clermont
2009–2010:  Nice
2010–2011:  Neuchâtel Xamax
2011:  Apollon Limassol
2011–2012:  Alger
2012–2013:  Rouen
2014:  Benin
2015–2016:  Colmar
2016–2020:  Orléans
2020–2021:  Le Mans
2021–2022:  PSG (naiset)

Didier Ollé-Nicolle (s. 2. syyskuuta 1961) on ranskalainen jalkapallovalmentaja ja entinen puolustaja.
Ura > Ansiot valmentajana

National: 2007
Doris Roberts

Doris Roberts vuonna 2010.
Doris May Roberts (4. marraskuuta 1925 St. Louis, Missouri – 17. huhtikuuta 2016 Los Angeles, Kalifornia) oli yhdysvaltalainen näyttelijä. Hänet tunnettiin parhaiten roolistaan Marie Baronena sarjassa Kaikki rakastavat Raymondia.
Roberts teki televisiodebyyttinsä vuonna 1951. Hän alkoi samalla vuosikymmenellä esiintyä myös Broadwayllä, ja ensimmäisessä elokuvassaan hän esiintyi 1961. Hänen myöhempien elokuviensa joukkoon lukeutuivat Kuherruskuukausimurhaajat (The Honeymoon Killers, 1970) ja Pelham 1–2–3 kaapattu (The Taking of Pelham One Two Three, 1974).
Elokuvarooleistaan huolimatta Roberts tunnettiin etupäässä ansioistaan televisiossa. Hän sai Emmy-palkinnon vuonna 1983 sarjasta Sairaalan syke sekä vuosina 2001, 2002, 2003 ja 2005 sarjasta Kaikki rakastavat Raymondia.
Robertsin ensimmäinen puoliso oli Michael Cannata, jonka kanssa hän sai pojan ja sittemmin kolme lapsenlasta. Pari erosi vuonna 1962. Roberts meni vuonna 1963 uusiin naimisiin kirjailija William Goyenin kanssa; avioliitto päättyi miehen kuoltua leukemiaan 30. elokuuta 1983.
Roberts harrasti ruoanlaittoa ja julkaisi vuonna 2005 Danelle Mortonin kanssa kirjan Are You Hungry, Dear? Life, Laughs, and Lasagna. Hän asui Los Angelesissa, ja hänellä on tähti Hollywood Walk of Famella.
Aiheesta muualla

Doris Roberts Internet Movie Databasessa. (englanniksi)
Dirty rap

Dirty rap on hip hopin alagenre, jonka sanoitukset ja usein myös visuaalinen tyyli ovat keskittyneet seksuaalisten teemojen ja kaksimielisen huumorin ympärille.[lähde? ]
Yhdysvalloissa tyylin tekivät jo 80-luvulla tunnetuksi artistit, kuten kalifornialainen Too Short ja floridalainen 2 Live Crew, jotka poikkesivat musiikillaan New Yorkin radioystävällisemmästä linjasta ja räppäsivät avoimesti seksuaalisesta kanssakäymisestä, prostituutiosta ja parituksesta.[lähde? ]
Järvenpään lukio

Koulun julkisivua Wärtsilänkadulta.
Järvenpään lukio on Järvenpään Pajalan kaupunginosassa toimiva, oppilasmäärältään Suomen toiseksi suurin lukio. Lukion rehtorina toimii Marja-Liisa Lehtiniemi. Iltaisin Järvenpään lukion tiloissa antaa opetusta aikuislinja  ja siellä järjestetään myös Järvenpään työväenopiston kursseja.
Lukiossa opiskeli lukuvuonna 2013–2014 noin 1 150 opiskelijaa. Vuonna 2019-2020 yli 1300. Järvenpään uusi lukio avattiin vuonna 2003 uusiin tiloihin Lukionkadulle.  Lukio tarjoaa vuosittain erittäin laajaa kurssivalikoimaa, joka koostuu suuresta määrästä koulun omia syventäviä kursseja. Erilaisia kursseja on tarjolla vuosittain yhteensä yli 300.
Opiskelu

Järvenpään lukio on normaali päivälukio, jossa on mahdollista hakea yhteishaussa myös musiikki-ja tanssi-, kuvataide ja media-, liikunta-, tai erikoistehtävän saaneelle luonnontiedelinjalle. Erikoislinjojen lisäksi koulussa on tarjottu mahdollisuus hakeutua päivälukion erikoissuuntautumisvaihtoehtoihin Talous ja yrittäjyys sekä tanssi. Näille linjoille haetaan normaalin päivälukion yhteishaun kautta.
| Vuosi | Alin yleislinjan sisäänpääsykeskiarvo |
| --- | --- |
2022-2023: 8,58   \searrow 
2021-2022: 8,67   \searrow 
2020-2021: 8,83   \nearrow 
2019-2020: 8,58   \nearrow 
2018–2019: 8,42   \nearrow 
2017–2018: 8,25   \searrow 
2016–2017: 8,33   \nearrow 
2015–2016: 8,00
2014–2015: 8,00   \searrow 
2013–2014: 8,08   \nearrow 
2012–2013: 7,92   \nearrow 
2011–2012: 7,50   \nearrow 

Koulu on palkittu esimerkillisestä työstä LUMA-aineiden (luonnontieteelliset ja matemaattiset) innovatiivisesta opetustavasta. Fysiikan opiskeluun koulu on panostanut merkittävästi rahallisesti hankkimalla oppilastöiden suorittamiseen paljon erilaisia teknisiä laitteita. Tämä on myös näkynyt oppilaiden hyvänä menestyksenä fysiikan valtakunnallisissa kilpailuissa ja ylioppilaskirjoituksissa.
Opiskelu > Urheilu

Järvenpään lukio tukee oppilaidensa hyvinvointia ja kannustaa liikkumaan. Koululla on myös mukana joukkue jokavuotissa Koululiikuntaliiton SM-turnauksissa koripallossa, jääkiekossa ja jalkapallossa.
Opiskelu > Urheilu > Liikuntalinja

Liikunnasta kiinnostuneet oppilaat voivat hakea yhteishaussa lukion erillislinjalle omassa haussaan. Valintaperusteena yhteispisteet (keskiarvo, lajitaito)
Yleislinjalla opiskelevat liikunnasta (yleensä omasta lajistaan) kiinnostuneet voivat hakea liikuntalinjalaisille tarkoitettuun aamuvalmennukseen. Yleislinjan hyväksynnän jälkeen omahaku.
Huippu-urheilusta (vähintään SM sijat 1–8/maajoukkueleiritykset) kurssisuoritukset jaetaan tapauskohtaisesti.
Rakennus

Lukio on tunnettu modernista arkkitehtuuristaan ja korkeakoulumaiseksi kutsutusta oppimisympäristöstään. Rakennus koostuu kolmesta kerroksesta ja kolmesta pääsiivestä, joihin luokkatilat on jaoteltu aihepiireittäin. Rakennuksen on suunnitellut arkkitehtitoimisto Aarne von Boehm Oy. Rakentaminen aloitettiin tammikuussa 2002 ja ensimmäiset oppilaat aloittivat lukiossa jo elokuussa 2003.